钦定古今图书集成/明伦汇编/氏族典/第244卷 > 张阐
## 钦定古今图书集成/明伦汇编/氏族典/第244卷 > 张阐

按《宋史张阐传》：“阐字大猷，永嘉人。幼力学，博涉经史，
善属文。未冠，由舍选贡京师，登宣和六年进士第，调
严州兵曹掾，历鄂、台二州教授。绍兴十年，诏侍从各
举所知，给事中林待聘以阐闻，召除秘书省正字。十
三年，迁秘书郎。秦桧每荐台谏，必先谕以己意，阐谢
曰：‘丞相见知，得老死秘书幸矣’。竟罢，主管台州崇道”
观，历泉、衢二州通判。二十五年，起提举两浙路市舶，
入为御史台检法官，升吏部员外郎，改祠部，迁将作
监，进宗正少卿。隆兴元年，拜工部侍郎。顷之，除工部
尚书。屡乞骸骨，帝不忍其去。二年，阐请益力，迺除显
谟直学士、提举太平兴国宫。居家逾月卒，年七十四。